google/wiki40b huggingface dataset:
Πολιορκία των Σαλώνων

Η εξέλιξη των γεγονότων

Οπλαρχηγός της επαρχίας Σαλώνων ήταν ο Πανουργιάς, ο οποίος, όταν πολιορκήθηκε ο Αλής, έφυγε από τα Ιωάννινα και ήλθε στα Σάλωνα. Στις 24 Μαρτίου, όταν έμαθε ότι επαναστάτησε η Αχαΐα, ο Πανουργιάς βρισκόταν μαζί με τους 60 αρματολούς του στην Μονή του Προφήτη Ηλία, μιάμιση ώρα έξω από τα Σάλωνα. Εκεί κάλεσε τους προεστούς της πόλης και των χωριών και έκανε γενική συνέλευση, στην οποία ομόφωνα αποφασίστηκε να επιτεθούν στους Τούρκους. Διέταξε τον γαμπρό του και υποπλαρχηγό Θανάση Μανίκα να στρατολογήσει στα Βλαχοχώρια όλους όσους μπορούσαν να κρατήσουν όπλο. Έστειλε και τον εξάδερφό του, Γιάννη Γκούρα στον Άγιο Γεώργιο να στρατολογήσει και αυτός και να συνεννοηθεί με τους κατοίκους του Γαλαξειδίου. 
Αφού συνεννοήθηκαν, ξεκίνησαν την νύχτα της 26ης Μαρτίου, ξημερώθηκαν στα Σάλωνα και πολιόρκησαν το φρούριο υπό την αρχηγία του Πανουργιά. Οι Τούρκοι που είχαν υποπτευθεί την εξέγερση των Ελλήνων είχαν προλάβει και κλείστηκαν στο φρούριο με όλα τα γυναικόπαιδα, και με τους πρόσφυγες από τη Βοστίτσα που είχαν καταφύγει εκεί από την Πελοπόννησο. Μεταξύ αυτών ήταν και 600 ένοπλοι.
Οι Τούρκοι ήταν δυνατοί, αλλά και οι Έλληνες επιτέθηκαν με ορμή, ώστε κυρίευσαν την πρώτη κιόλας μέρα τα αποθέματα του νερού. Οι πολιορκημένοι αναγκάστηκαν από έλλειψη νερού να εξορμήσουν στις 8 Απριλίου με σκοπό να κυριεύσουν μια κοντινή πηγή, αλλά απέτυχαν και φονεύθηκαν 13, μεταξύ των οποίων και ο ανδρείος Χάιδας. 
Μετά από στενότατη πολιορκία, οι Τούρκοι στερούμενοι τροφών και νερού αναγκάστηκαν μετά από 14 ημέρες στις 10 Απριλίου να παραδοθούν, αφού πρωτύτερα συμφώνησαν να μην τους πειράξουν. Βγήκαν και παρέδωσαν τα όπλα τους στον Πανουργιά που τα παρέλαβε καθιστός μπροστά στην Πύλη. Όσοι ήθελαν και ένοιωθαν ασφαλείς παρέμειναν στα σπίτια τους, ενώ οι άλλοι όλοι διασκορπίστηκαν στα χωριά.
Το φρούριο των Σαλώνων ήταν το πρώτο που κατέλαβαν οι Έλληνες στην Επανάσταση του 1821.
Σημαία της Ινδονησίας

Η σημαία της Ινδονησίας είναι γνωστή ως «Sang Merah Putih» στα ινδονησιακά, βασίζεται στην Αυτοκρατορία Majapahit, που έζησαν το 13ο αιώνα. Η ίδια η σημαία παρουσιάστηκε στο κοινό και υψώθηκε στις 17 Αυγούστου 1945. Πρόκειται για μία δίχρωμη σημαία, που ορίζεται από δύο παράλληλες ισοπλατείς λωρίδες, μία κόκκινη (άνω) και μία άσπρη (κάτω).
Η χώρα έχει Σύνταγμα από τις 5 Ιουλίου 1959.

Παρόμοιες σημαίες

Η σημαία μοιάζει με αυτήν της Πολωνίας, που όμως έχει αντίστροφα τα χρώματα, και του Μονακό, η οποία διαφέρει ως προς τις αναλογίες.
Μάχη στον Άγιο Βασίλειο

Ευρύτερο πλαίσιο

Στη Πελοποννήσο, οι δυνάμεις του Εθνικού Στρατού είχαν ξεκινήσει εκκαθαριστικές επιχειρήσεις στις οποίες συμμετείχαν περίπου 25000 στρατιώτες, ενώ ο ΔΣΠ έφθασε στη μεγαλύτερή του ακμή τους 3000 μαχητές τελείως ξεκομμένος από τις δυνάμεις του Δημοκρατικού Στρατού Ελλάδας (ΔΣΕ) της κεντρικής Ελλάδας. Μετά από την σχετική αποτυχία μιας επιχείρησης του ΔΣΕ στην περιοχή του Λεωνιδίου οι δυνάμεις του κατέφυγαν για ξεκούραση στον Άγιο Βασίλειο Κυνουρίας χωριό με σημαντική αριστερή συμμετοχή.

Μάχη

Ενώ υπήρξε προειδοποιητικό μήνυμα από τη διοίκηση της 55ής ταξιαρχίας του ΔΣΕ ότι περίπου 1200 στρατιώτες αναχώρησαν από το χωριό Βαμβακού προς άγνωστη κατεύθυνση τα μέλη των ΛΟΚ κατάφεραν οχυρωθούν στην ίδια περιοχή περιμένοντας το πρωί ώστε να εκδηλώσουν την αιφνιδιαστική επίθεση τους. Η επικράτηση τους έναντι στο 1ο τάγμα της 55ης ταξιαρχίας ήταν πλήρης, ενώ οι απώλειες του Δημοκρατικού στρατού σε στελέχη και μαχητές ήταν πολύ μεγάλες.

Αποτέλεσμα

Μετά την μάχη ο διοικητής του 1ου τάγματος του ΔΣΠ Αλέκος Τσουκόπουλος πέρασε από στρατοδικείο και εκτελέστηκε ως υπεύθυνος για βαριά αμέλεια ενώ ο Πάνος Κοντογιάννης πολιτικός επίτροπος του ίδιου τάγματος καταδικάστηκε σε θάνατο με αναστολή. Μετά την συγκεκριμένη μάχη, το ηθικό των μαχητών του ΔΣΠ έπεσε κατακόρυφα, και δεν ξαναυπήρξε άλλη μεγάλης έκτασης μάχη μέχρι την ολοκληρωτική διάλυση του ΔΣΠ.
Υπηρεσία Εξωτερικής Φρούρησης Καταστημάτων Κράτησης

Η Υπηρεσία Εξωτερικής Φρούρησης Καταστημάτων Κράτησης (ΥΕΦΚΚ) είναι ελληνική δημόσια υπηρεσία υπαγόμενη στο Υπουργείο Προστασίας του Πολίτη, με αποστολή την εξωτερική φρούρηση των καταστημάτων κράτησης (δηλαδή των φυλακών), έξω από τους χώρους κράτησης στο εσωτερικό των φυλακών, για τους οποίους είναι υπεύθυνη η Σωφρονιστική Υπηρεσία. Η ΥΕΦΚΚ συστήθηκε το 1999 από τον υπουργό Δικαιοσύνης Ευάγγελο Γιαννόπουλο.

Συνδικαλισμός

Το προσωπικό της Υπηρεσίας Εξωτερικής Φρούρησης Καταστημάτων Κράτησης, έχει οργανωθεί συνδικαλιστικά με τα πρώτα σωματεία από τα σημερινά 27 σε σύνολο να ιδρύονται από το 2001, καθώς από τις πρώτες ημέρες λειτουργίας της ειδικής αυτής υπηρεσίας - η οποία είναι η μοναδική πολιτική δημόσια υπηρεσία που το προσωπικό της στο σύνολό του είναι ένστολο και ένοπλο, με αστυνομικά καθήκοντα κατά τη διάρκεια εκτέλεσης της υπηρεσίας τους - αναδείχτηκε η ανάγκη μιας διαφορετικής συνδικαλιστικής παρουσίας.Το 2002 ιδρύθηκε το δευτεροβάθμιο συνδικαλιστικό όργανο των Εξωτερικών Φρουρών, η Πανελλήνια Ομοσπονδία Υπαλλήλων Εξωτερικής Φρούρησης (Π.Ο.Υ.Ε.Φ.), η οποία αριθμεί 27 πρωτοβάθμιες συνδικαλιστικές οργανώσεις Εξωτερικών Φρουρών ανά την Ελλάδα και είναι μέλος της ΑΔΕΔΥ.
Γυναικείο Γυμνό (Γιάννης Μόραλης)

Το Γυναικείο Γυμνό είναι ένα ζωγραφικό έργο του Γιάννη Μόραλη το οποίο ολοκληρώθηκε το 1950. Πρόκειται για ελαιογραφία σε μουσαμά διαστάσεων 69,4x45,2 εκ. και εκτίθεται στο Παράρτημα Κέρκυρας της Εθνικής Πινακοθήκης και Μουσείου Aλεξάνδρου Σούτζου.

Ο πίνακας

Η γυμνή γυναίκα του έργου, με το βλέμμα και την ήρεμη στάση των σταυρωμένων χεριών της, εμφανίζει ομοιότητες με τις αρχαίες επιτύμβιες στήλες αντιπροσωπεύοντας μια κυρίαρχη θεματολογία του καλλιτέχνη. Οι γυναικείες μορφές (νεαρά κορίτσια και νεαρές γυναίκες) στα έργα του Μόραλη εκείνης της περιόδου παρουσιάζονται ταπεινές και σκεπτικές σε απόλυτα γεωμετρικά σχήματα, αντικατοπτρίζοντας την προσπάθεια του ζωγράφου για την εισαγωγή μιας προσωπικής εκδοχής για τον μοντερνισμό.

Στυλ και επιρροές

Ο Γιάννης Μόραλης είχε καθοριστική συμβολή στη διαμόρφωση του καλλιτεχνικού σκηνικού της μεταπολεμικής Ελλάδας, επίτευγμα που οφείλεται τόσο στην εικαστική του δημιουργία (πετυχαίνοντας τη σύζευξη ανάμεσα στον κλασικισμό και τον μοντερνισμό) όσο και με τη διδασκαλία του. Ασχολήθηκε κατά κύριο λόγο με την προσωπογραφία και το γυμνό και σε μικρότερο βαθμό με την τοπιογραφία και τη νεκρή φύση. Ως καλλιτέχνης επηρεάστηκε από το έργο του Αντρέ Ντεραίν και του Δημήτρη Γαλάνη. Άλλες πηγές έμπνευσης του ήταν η  αρχαία ελληνική γλυπτική και η Πομπηιανή ζωγραφική. Κυρίαρχο θέμα της δημιουργίας του ήταν τα γυναικεία αισθησιακά σώματα σε επιτύμβιες συνθέσεις, εμπνευσμένες από τις επιτύμβιες στήλες της κλασικής αρχαιότητας.
ΕΡΑ Σπορ

Ιστορία

Η ΕΡΑ Σπορ θεωρητικά είναι διάδοχος σταθμός της ΥΕΝΕΔ η οποία ιδρύθηκε από την Γεωγραφική Υπηρεσία Στρατού.
Το 1982 με την πολιτικοποίησή της μετονομάστηκε σε ΕΡΤ2, ενώ το 1987 με τη συγχώνευση των δύο κρατικών φορέων ραδιοτηλεόρασης μετονομάζεται σε Τέταρτο Πρόγραμμα και λίγο αργότερα σε ΕΡΑ 4 αλλάζοντας ριζικά προφίλ, μεταδίδοντας μουσική και ορισμένες αθλητικές μεταδόσεις.
Την ιδέα του αμιγώς αθλητικού ραδιοφώνου είχε ο τότε Γενικός Διευθυντής της ΕΡΑ και δημοσιογράφος Γιώργος Τζαβέλλας, ο οποίος σε συνεργασία με τους αθλητικογράφους Κώστα Μότση και Ηρακλή Κοτζιά, προχώρησαν στο σχεδιασμό και τη δομή του νέου προγράμματος, που αποτελούσε εγχείρημα-πρόκληση για τα ραδιοφωνικά δεδομένα.
Η ΕΡΑ Σπορ "βγήκε στον αέρα" στις 3 Μαΐου 1993, και σύντομα απέσπασε την αγάπη των ακροατών. Μεταδίδει ζωντανά σχεδόν ολόκληρο το πρόγραμμά της, με το μικρόφωνο στα γήπεδα και στις άλλες αθλητικές διοργανώσεις, στην Ελλάδα και το εξωτερικό.
Από τότε που ξεκίνησε, έγινε το πρώτο σε ακροαματικότητα ραδιόφωνο της ΕΡΑ τόσο στην Αθήνα, αγγίζοντας μέχρι και το 8% στις μετρήσεις, όσο και στην περιφέρεια, που έγινε ο πρώτος σε ακροαματικότητα ραδιοσταθμός στο μεγαλύτερο μέρος της Ελληνικής επικράτειας. Έχοντας φανατικό κοινό, η ΕΡΑ Σπορ έγινε η "σχολή" για το ελληνικό αθλητικό ραδιόφωνο, με πολλές αξιόλογες εκπομπές (Τρίτο Μάτι, 12 και 1, Fight Club και άλλες πολλές εκπομπές).

Κλείσιμο - επαναλειτουργία της ΕΡΤ και της ΕΡΑ Σπορ

Στις 11 Ιουνίου του 2013, όταν με κυβερνητική απόφαση, έκλεισε ολόκληρη η ΕΡΤ, σταμάτησε να εκπέμπει η ΕΡΑ Σπορ. Παρόλα αυτά, οι εργαζόμενοι της ΕΡΤ, οι οποίοι παρέμειναν στα κτήρια της ΕΡΤ συνέχισαν την λειτουργία της ΕΡΑ Σπορ από την συχνότητα 101.8 FM. Ωστόσο, στις 28 Απριλίου του 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου του 2015, δύο χρόνια μετά το μαύρο. Έτσι, από την ημέρα που ξεκίνησε η επανέναρξή της, η ΕΡΑ Σπορ εκπέμπει ξανά, στις ίδιες συχνότητες και με νέο πλήρες πρόγραμμα.
Βακτηριοκτόνο

Γενικά τα βακτηριοκτόνα, όπως μαρτυρεί η ονομασία τους, είναι ουσίες, είτε φυσικής είτε συνθετικής προέλευσης, που δρουν καταστρεπτικά επί των βακτηρίων, ιδιαίτερα στην πράξη κατά των παθογόνων.
Ειδικά τα βακτηριοκτόνα που δρουν και θανατώνουν φυτοπαθογόνα βακτήρια χαρακτηρίζονται γενικά ως φυτοφάρμακα.
Έμπερχαρτ Α΄ του Μπόννγκαου

Βιογραφία

Ήταν γιος του Έρενφρητ Α΄ του Μπόννγκαου & Κέλνταχγκαου και της Αντελγκούντε των Παλαιών Γουέλφων, κόρης του Κορράδου Β΄ κόμη της Ωξέρ.
Βλάτκο Ιλιέβσκι

Βιογραφία

Ο Βλάτκο Ιλιέβσκι γεννήθηκε στα Σκόπια. Σε ηλικία 12 ετών, ξεκίνησε να παίζει κιθάρα και να τραγουδά με τοπικά συγκροτήματα στα Σκόπια. Το 2000 συμμετείχε στο Ροκ Φεστιβάλ της ΠΓΔΜ με το συγκρότημα "Made in Macedonia" και κέρδισε δυο βραβεία.

Moral

Το 2000, το ροκ συγκρότημα "Morality (Морал)" ζήτησε από τον Ιλιέβσκι να γίνει μέλος του. Το 2001 ηχογράφησε τραγούδια και το 2003 ολοκλήρωσε τον δίσκο, "Koga Patuvam". Ο δίσκος περιλάμβανε, μεταξύ άλλων, τα τραγούδια : "Панично те сакам", "Скопје", "Ти си", "Ова е Македонија" και "А ти ме убиваш". Το 2005, το συγκρότημα "Morality" άνοιξε την συναυλία των Deep Purple στα Σκόπια.

Σόλο

Ο Ιλιέβσκι ξεκίνησε την σόλο καριέρα του το 2007. Τα γνωστότερα τραγούδια του είναι : "Небо" (ερμηνεύτηκε στο φεστιβάλ Όχριντ 2008), "Уште си ми ти", "Со Други Зборови" (ερμηνεύτηκε στην Metropolis Arena στα πλαίσια του ευρωπαϊκού διαγωνισμού τραγουδιού "Skopje 2008"), "Не те можам" (ερμηνεύτηκε στο Makfest 2008 μαζί με τον Dani), "Taка требало да биде", "Се што сакав после тебе", "Сите ми се криви", "Гушни ме" (με την Tamara), "Скитник", "Најбогат на свет (Najbogatij)" (ερμηνεύτηκε στο Φεστιβάλ Σκοπίων 2009 και ήταν ο νικητής στο RadiskiFestival, Μάρτιος 2009), "Роза сине", "Исцеление", "Пак на старо" (ερμηνεύτηκε στο Makfest 2009), "За љубов се пее до крај" (με τον Risto Samardziev, νικητής στο Φεστιβάλ Όχριντ 2009), "Работнички шампионе", "Среќа" (Φεστιβάλ Σκοπίων 2010, κέρδισε το δεύτερο βραβείο) και "Есен".
Η πρώτη του σόλο συναυλία πραγματοποιήθηκε στις 5 Ιουνίου 2010, στο Boris Trajkovski Hall, που είναι μια από τις μεγαλύτερες αρένες στα Σκόπια. Μαζεύτηκαν 10,000 άνθρωποι στην αρένα ενώ ο Ιλιέβσκι τραγούδησε ένα ντουέτο με την Tamara και ξανασυναντήθηκε επί σκηνής με το πρώην συγκρότημά του. Υποστηρίχθηκε από τα συγκροτήματα Shvaleri και DZHMS ; ο κιθαρίστας του DZHMS είναι ο Ιβάν Ιβάνοφ, γιος του προέδρου των Σκοπίων Gjorge Ivanov, ο οποίος βρισκόταν στο κοινό. Ο Ιλιέβσκι συμμετείχε σε μια τηλεοπτική σειρά που προβλήθηκε τον Σεπτέμβριο του 2010. Συμμετείχε ξανά στο Skopje Fest 2015, τον εθνικό τελικό της ΠΓΔΜ για τον Διαγωνισμό Τραγουδιού της Eurovision 2015 (το ίδιο φεστιβάλ που τους είχε χαρίσει το εισιτήριο για τον Διαγωνισμό Τραγουιδού 2011), σε ένα ντουέτο με τον Risto Samardžiev με το τραγούδι Sever-Jug. Κατέλαβαν την τελευταία θέση (14η θέση) με μηδέν βαθμούς.

Δίσκοι

Ο πρώτος δίσκος του Βλάτκο Ιλιέβσκι είχε τον τίτλο Со други зборови ("In Other Words") και περιλάμβανε 10 τραγούδια : Со други зборови, И премногу добро, Сите ми се криви, Така требало да биде, Уште си ми ти,Не те можам (дует со Дани Димитровска), Гушни ме (дует со Тамара Тодевска), Од утре не, Небо, Скитник.
Ο δεύτερος σόλο δίσκος του είχε τον τίτλο Најбогат на свет ("Richest of the World") και περιλάμβανε 10 τραγούδια : Среќа, Пред да те знам, И ти и јас, Се што сакав по тебе, Пак на старо, Најбогат на свет, Есен, За љубов се пее до крај (with Ристо Самарџиев), Не плачи, извини и Небо (unplugged).
Ματράλια

Τα Ματράλια ήταν αρχαία ρωμαϊκή εορτή προς τιμήν της θεότητας Μάτερ Ματούτα, θεά της ανάπτυξης και της καλοτυχίας, που ταυτιζόταν με την επίσης ρωμαϊκή Αουρόρα ή με τη Λευκοθέα-Ινώ.
Στην αρχαία Ρώμη υπήρχε ναός της Μάτερ Ματούτα στο Φόρουμ Μποάριουμ και εκεί τελούνταν η γιορτή στις 11 Ιουνίου. Η γιορτή αυτή ήταν μόνο για τις ανύπαντρες γυναίκες και αυτές που βρίσκονταν στον πρώτο τους γάμο. Στις υπηρέτριες απαγορευόταν η συμμετοχή και η είσοδος στο ναό, αντιθέτως, σύμφωνα με πηγές, μία από αυτές συνοδευόταν στο ναό από τις οικοδέσποινες και την χτυπούσαν με ένα ράπισμα στο πρόσωπο. Οι γυναίκες που συμμετείχαν έπαιρναν μαζί τους τα παιδιά των αδερφών τους, κι όχι τα δικά τους, τα κρατούσαν στην αγκαλιά τους και προσεύχονταν για την ευημερία τους.
Έπειτα, στόλιζαν με στεφάνια το άγαλμα της θεάς και οι γυναίκες πρόσφεραν στη θεά πίτες ψημένες σε πήλινα σκεύη.
Τα Ματράλια δε θα πρέπει να συγχέονται με τα Ματρονάλια, που εορτάζονταν την πρώτη ημέρα του Μαρτίου.
Νωτιαίο γάγγλιο

Τα νωτιαία γάγγλια είναι αισθητικά γάγγλια στην οπίσθια ρίζα του νωτιαίου μυελού. Περικλείονται από αγγειοφόρο κάψα αποτελούμενη από συνδετικό ιστό και περικλείει επίσης την αισθητική ρίζα του νεύρου. Οι νευρώνες του γαγγλίου της οπίσθιας ρίζας είναι ψευδομονόπολοι. Πολλοί νευράξονες είναι εμμύελοι. Σε αυτά τα γάγγλια δεν πραγματοποιούνται συνάψεις.
Άννα Παναγιωταρέα

Σύντομο βιογραφικό

Σπουδές
Πτυχίο Κλασσικής Φιλολογίας, Καποδιστριακό Πανεπιστήμιου Αθηνών
Διδακτορικό Ιστορίας και Αρχαιολογίας, ΑΠΘ.
Ερευνητικά ενδιαφέροντα
Αίτια  φθίνουσας πορείας  Τύπου
Παράγοντες εμπορευματοποίησης  ειδήσεων
Ποιοτική και ποσοτική αξιολόγηση  τηλεοπτικής  ενημέρωσης
Πολιτική ενημέρωση και κοινωνική οργάνωση στα Νέα Μέσα
Διδασκόμενα μαθήματα (Τμήμα Δημοσιογραφίας και ΜΜΕ, ΑΠΘ)
Προπτυχιακό επίπεδο
Α εξάμηνο: Τηλεοπτική Δημοσιογραφία: Τεχνικές έρευνας και συνέντευξης
Β. Εξάμηνο: Ανάλυση και σύνθεση Ειδήσεων
Πρόγραμμα : GEJII- ERASMUS : Environmental disasters
Μεταπτυχιακό επίπεδο (Τμήμα Δημοσιογραφίας και ΜΜΕ, ΑΠΘ)
Α Εξάμηνο: Θεωρία και Πρακτική Σύγχρονης Δημοσιογραφίας-Διεπιστημονική προσέγγιση της  Δημοσιογραφίας
Β Εξάμηνο:  Η δημοσιογραφία στο σινεμά
Πρόσφατες Δημοσιεύσεις
1. Παναγιωταρέα Α., Δυο δικτατορίες κι ένα σκάνδαλο. Τα μέσα σε αντίξοες συνθήκες.[Αθήνα: Εκδ.ΛΙΒΑΝΗ, 2010]. Α΄τόμος.
2. Α.Παναγιωταρέα :«Ελεγκτικοί μηχανισμοί και πραγματικότητα στη μιντιακή αγορά» στον συλλογικό τόμο :  « ΜΜΕ και Δημοκρατία»,  Επ. Κ.Ζώρας, Α.Παναγιωταρέα, Δ.Ποταμιάνος, Μ.Σπουρδαλάκης.[ Αθήνα:Εκδ. ΛΙΒΑΝΗ, 2010]
.Παναγιωταρέα: Α « Η τηλεοπτική εμπορευματοποίηση του πόνου» στον συλλογικό τόμο: « Η διαχείριση του πόνου στα ΜΜΕ. Γλωσσικές και κοινωνικές παράμετροι».[Αθήνα: Εκδ.ΛΙΒΑΝΗ ]  Επ. Ν.Τσιτσανούδη. Υπό  έκδοση.
Τον Σεπτέμβριο του 2014 ανέλαβε καθήκοντα εκπρόσωπου τύπου για το Υπουργείο Πολιτισμού, σχετικά με το ανασκαφικό έργο και ευρήματα του Τύμβου Καστά από την αρχαιολογική ομάδα της Κατερίνας Περιστέρη, σε συνεργασία με τη γενική γραμματέα του υπουργείου Λίνα Μενδώνη.

Κριτική

Στις αρχές του 2009 απέτυχε να εκλεγεί τακτικό μέλος ΔΕΠ στο ΑΠΘ με αποτέλεσμα την έντονη αντίδρασή της, υποστηρίζοντας ότι "αναρχοαυτόνομοι" δεν επέτρεψαν την εκλογή της. Αυτό διαψεύστηκε από τους παρευρισκόμενους. Οι λόγοι της μη εκλογής της συνδέονται με κατηγορίες φοιτητών, που φοίτησαν στο Τμήμα Δημοσιογραφίας του ΑΠΘ και αμφισβητούν τα τυπικά της προσόντα, καθώς και τις ικανότητες της, κάτι που έρχεται σε πλήρη αντίθεση με την εισήγηση των μελών ΔΕΠ του Tμήματος Δημοσιογραφίας.
Τον Φεβρουάριο του 2012 κατηγορήθηκε ότι λάμβανε μισθό ύψους 8.000 Ευρώ/μήνα από γνωστό Ελληνικό νοσοκομείο χωρίς κάποια αρμοδιότητα στο συγκεκριμένο χώρο.
Κλουασονισμός

Ο όρος κλουασονισμός (γαλλ. cloisonnisme) αναφέρεται σε καλλιτεχνικό ρεύμα της δυτικοευρωπαϊκής ζωγραφικής, το οποίο άνθισε περί τα τέλη του 19ου αιώνα στη Γαλλία. Ως είδος συγγενεύει με τον μεταϊμπρεσιονισμό, με κύριο χαρακτηριστικό τη χρήση έντονων χρωμάτων και μορφών, οι οποίες διαχωρίζονται από αδρά, σκουρόχρωμα περιγράμματα. Η χρήση του νεολογισμού πιστώνεται στο Γάλλο κριτικό τέχνης και συγγραφέα Εντουάρ Ντυζαντέν, επί τη ευκαιρία των εγκαινίων της Λέσχης Ανεξάρτητων Καλλιτεχνών (Salon des Indépendants), τον Μάρτιο του 1888. Ως τεχνοτροπία ανευρίσκεται σε πολλά έργα των Εμίλ Μπερνάρ, Λουί Ανκετέν, Πωλ Γκωγκέν, Πωλ Σερουσιέ και άλλων καλλιτεχνών των τελών του 19ου αιώνα. Η δε ετυμολογία του όρου ανάγεται στην τεχνοτροπία κλουαζονέ (cloisonné), κατά την οποία τα επιμέρους στοιχεία (φιγούρες, αντικείμενα) ενός έργου αποτελούν αυτόνομα τμήματα (cloisons), τα οποία διαχωρίζονται μεταξύ τους με σύρμα· τα κενά που δημιουργούνται επισμαλτώνονται, με το τελικό αποτέλεσμα να θυμίζει την τεχνοτροπία του βιτρώ. Πολλοί καλλιτέχνες χρησιμοποίησαν τον όρο συνθετισμός, ο οποίος πλέον θεωρείται εφάμιλλο (αλλά ξεχωριστό) καλλιτεχνικό ρεύμα.
Ο κίτρινος Χριστός του Γκωγκέν (1889) θεωρείται χαρακτηριστικό δείγμα κλουασονισμού, μια αφαιρετική κατά βάση τεχνοτροπία: οι λεπτομέρειες εξαφανίζονται κάτω από το «βάρος» μονόχρωμων περιοχών, οι οποίες οριοθετούνται με αδρά περιγράμματα. Η έννοια της προοπτικής και της φωτοσκίασης χάνονται, ενώ η ιδέα της χρωματικής ασυνέχειας αποτελεί τον συνδετικό κρίκο της εν λόγω τεχνοτροπίας με το ευρύτερο ρεύμα του μοντερνισμού.
Darcs

Μοντέλο

Σε αντίθεση με άλλα συστήματα ελέγχου εκδόσεων, που επιτρέπουν στο χρήστη να βλέπει την ιστορία του δέντρου του πηγαίου κώδικα σαν μια σειρά από στιγμιότυπα προς τα πίσω στο χρόνο, ένα δέντρο πηγαίου κώδικα κατά το darcs μοντελοποιείται σαν ένα σύνολο από patches, το καθένα από τα οποία δεν έχει υποχρεωτικά κάποια σειρά σε σχέση με τα άλλα, δηλαδή το σύνολο των patches είναι μερικώς διατεταγμένο. Μια συγκεκριμένη έκδοση του δέντρου πηγαίου κώδικα αντιστοιχεί σε ένα συγκεκριμένο σύνολο από patches. Αυτό το σύνολο ίσως να έχει υπάρξει στο παρελθόν αλλά αυτό δεν είναι αναγκαίο, δηλαδή μια έκδοση του δέντρου δεν είναι υποχρεωτικό να είναι ένα προηγούμενο στιγμιότυπό του στον χρόνο.

Προβλήματα

Έχει ασκηθεί κριτική στο darcs για προβλήματα απόδοσης.  Το χειρότερο από αυτά τα προβλήματα αφορούσε τον αλγόριθμο συγχώνευσης (merge) του Darcs 1.x, ο οποίος, στη χειρότερη περίπτωση, μπορεί να χρειαζόταν εκθετικό χρόνο για να χειριστεί κάποιες συγκρούσεις (conflicts). Αν και το θέμα δε διορθώθηκε πλήρως στο Darcs 2, έχουν ελαχιστοποιηθεί αυτές οι εκθετικές περιπτώσεις. Δυστυχώς παραμένουν κάποια σφάλματα στη συγχώνευση αναδρομικών συγκρούσεων με αποτέλεσμα την αποτυχία της λειτουργίας της συγχώνευσης (π.χ., ).

Ιστορία

Το darcs ήταν εξέλιξη της προσπάθειας του David Roundy να σχεδιάσει μια νέα μορφή patch για το GNU arch τον Ιούνιο του 2002. Αυτές οι συζητήσεις δεν κατέληξαν σε κώδικα που να δόθηκε στο arch, αλλά τον οδήγησαν στη θεωρία των patches. Αφού είχε γράψει την αρχική έκδοση του darcs σε C++, η έκδοση σε Haskell γράφτηκε το φθινόπωρο του 2002 και κυκλοφόρησε στο κοινό τον Απρίλιο του 2003.

Σχετικά

Ένα σχετικό εγχείρημα που ονομάζεται Camp ("Commute and merge patches") προσπαθεί να αναπτύξει την άλγεβρα των Patches του darcs με πιο τυπικό τρόπο, περιλαμβάνοντας την απόδειξη της ορθότητας κάποιων χαρακτηριστικών με τη χρήση Coq. Το Camp μένει κοντά στο εγχείρημα darcs και οι δημιουργοί του περιμένουν ότι τα δυο εγχειρήματα θα ενωθούν πάλι όταν ωριμάσει το Camp.
Λιούντολφ της Σουηβίας

Βιογραφία

Ήταν ο πρωτότοκος γιος του Όθωνα Α΄ δούκα της Σαξονίας και της πρώτης συζύγου του Έντγκυθ των Ουέσσεξ, κόρης του Εδουάρδου του πρεσβύτερου βασιλιά των Αγγλο-Σαξόνων. Ο Όθων Α΄ έγινε το 936 βασιλιάς της Γερμανίας και ο Λιούντολφ, ως διάδοχος, έλαβε ευρεία μόρφωση. Ο πατέρας του τον νύμφευσε το 947/948 με την Ίντα των Κορραδιδών, κόρη και κληρονόμο του Χέρμαν Α΄ δούκα της Σουηβίας· ο Χέρμαν Α΄ απεβίωσε το 949 και ο Λιούντολφ τον διαδέχθηκε ως δούκας της Σουηβίας.
Το 950 απεβίωσε ο Λοθάριος Β΄ Μποζονιδών της Λομβαρδίας ("Ιταλίας")· τότε ο Βερεγγάριος Β΄ Ιβρέας φυλάκισε την χήρα εκείνου Αδελαΐδα των Παλαιών Γουέλφων και έγινε βασιλιάς της Ιταλίας. Η Αδελαΐδα ήταν συγγενής της Ίντας των Κορραδιδών και αδελφή του Κορράδου Α΄ της Βουργουνδίας, συμμάχου του Όθωνα Α΄. Ο βασιλιάς της Γερμανίας άρχισε να ετοιμάζει εκστρατεία εναντίον του Βερεγγάριου Β΄, όταν ο γιος του με Σουηβικό στρατό διέσχισε τις Άλπεις και εισέβαλε στη Λομβαρδία. Οι ευγενείς εκεί τον υποστήριξαν λίγο, έτσι τελικά αναγκάστηκε να ακολουθήσει τον επερχόμενο στρατό του πατέρα του. Η κίνηση αυτή του Λιούντολφ δυσαρέστησε τον πατέρα του και τον θείο του Ερρίκο Α΄ δούκα της Βαυαρίας που ενδιαφερόταν για τη Βόρειο Ιταλία. 
Όταν το 951 έφτασε ο Όθων Α΄, νυμφεύτηκε την Αδελαΐδα, κληρονόμο του βασιλείου της Λομβαρδίας, αλλά ο Λιούντολφ, που θεωρούσε τον εαυτό του βασιλιά της, θεώρησε το γάμο απειλή. Εόρτασε τα Χριστούγεννα ως βασιλιάς και όταν η Αδελαΐδα γέννησε το 952 και το 953 γιούς, ο Λιούντολφ εξεγέρθηκε μαζί με τον σύζυγο της αδελφής του, τον Κορράδο δούκα της Λωρραίνης. Ο Όθων Α΄ και ο αδελφός του Ερρίκος Α΄ κατέστειλαν την εξέγερση και αφαίρεσαν τα δουκάτα από τους στασιαστές. Ο Λιούντολφ συμφιλιώθηκε με τον πατέρα του, αλλά δεν έλαβε το δουκάτο του. 
Έκανε 2η εκστρατεία στη Λομβαρδία, υπέταξε πολλές πόλεις και ο Βερεγγάριος Β΄ διέφυγε. Ο Λιούντολφ νίκησε στην Πόμπια, κοντά στη Νοβάρα, αλλά ασθένησε από πυρετό και απεβίωσε απροσδόκητα. Τάφηκε στο αββαείο του Αγ. Άλμπαν στο Μάιντς. Είχε ιδρύσει την Στουτγάρδη στη Βόρειο Γερμανία. Ο γιος του Όθων Α΄ έγινε αργότερα δούκας της Σαουβίας.
Παραμετρικό σύστημα συντεταγμένων

Παραμετρικές δύο διαστάσεων

Ορίζουμε το ορθοκανονικό σύστημα συντεταγμένων με άξονες Χ(τ), Υ(τ).

Κάθε σημείο Μ στο επίπεδο,ορίζεται από το ζεύγος (Χ(τ), Υ(τ)) για την ίδια τιμή της μεταβλητής τ.

Έτσι έχουμε το σημείο Μ(Χ(τ), Υ(τ)). Το τ είναι πραγματικός αριθμός.

Πρόκειται για γεωμετρική απεικόνιση της αντιστοιχίας του πεδίου των τιμών της συνάρτησης Υ(τ) ως προς το πεδίο των τιμών της συνάρτησης Χ(τ).

Αν Χ(τ)= τ τότε συμπίπτει με το κλασικό ζεύγος (Υ=φ(χ)).

Γενικότερα αν Υ(τ)=φ(τ) και Υ(τ)=Υ(φ(τ)) και πάλι συμπίπτει με το κλασικό σύστημα.
2851 Χαρμπίν

Φυσικά χαρακτηριστικά

Ο φασματικός τύπος του Χαρμπίν είναι V. Ο Χαρμπίν περιστρέφεται γύρω από τον εαυτό του μία φορά κάθε 5 ώρες και 25 λεπτά.
Αστέρας Πατρών

Ποδόσφαιρο

Συμμετείχε πρώτη φορά στην Α΄κατηγορία της Αχαΐας το 1943-44. Το πρωτάθλημα του 1943-44 έγινε κατά τη διάρκεια της κατοχής και διοργανώθηκε από την ένωση ελλήνων αθλητών, μέχρι την 3η αγωνιστική ο Αστέρας ήταν 1ος στην βαθμολογία 2 βαθμούς μπροστά από την Παναχαϊκή, αλλά το πρωτάθλημα διεκόπη λόγω διαφωνίας του παραρτήματος της Ε.Ε.Α. με τα κεντρικά στην Αθήνα. Ο Αστέρας αγωνίστηκε σε όλα τα πρωταθλήματα Α΄κατηγορίας της ΕΠΣ Πατρών μέχρι το 1959 που συγχωνεύτηκε με την Δόξα Πατρών και ιδρύθηκε ο Πατραϊκός Ο.Φ.. Η συγχώνευση ήταν επιτυχημένη αφού ο Πατραϊκός έφτασε μέχρι την Β΄Εθνική.
Ο Αστέρας διατηρούσε και Β' ομάδα όπου συμμετείχε στο τοπικό πρωτάθλημα Γ΄κατηγορίας το 1946, 1947 και το 1948.

Τμήμα πετοσφαίρισης

Το τμήμα βόλεϋ του Αστέρα αγωνίστηκε στα περισσότερα προπολεμικά και μεταπολεμικά τοπικά πρωταθλήματα της Πάτρας. Το 1940 έπαιξε στην τελική φάση του Πανελλήνιου πρωταθλήματος, μαζί με τον Π.Ο.Π. και την ΕΑΠ, διεκδικώντας τον τίτλο του πρωταθλητή Ελλάδας. Στους αγώνες συμμετείχαν 10 ομάδες και ο Αστέρας έχασε από τον Ιωνικό με 2-0 και την Νέα Σμύρνη επίσης με 2-0.

Τμήμα κλασσικού αθλητισμού

Το τμήμα κλασσικού αθλητισμού του Αστέρα με πολλές συμμετοχές σε πανελλήνια πρωταθλήματα. Μεγάλυτερος αθλητής που ανέδειξε ο σύλλογος ήταν ο Γ. Πετρόπουλος 2ος πανελληνιονίκης στο άλμα εις ύψος.

Τμήμα Καλαθοσφαίρισης

Το τμήμα καλαθοσφαίρισης αγωνίστηκε στα τοπικά πρωταθλήματα της Τ.Ε. ΣΕΓΑΣ χωρίς να καταφέρει να διακριθεί σε πανελλήνιο επίπεδο.